Papersnake/gushiwen huggingface dataset:
咸阳八字行赠周图大刻玉
黎遂球（明代）

君不见咸阳八字今何有，半尺盘螭那得守。荀卿弟子去人间，犹堪天遣生君手。

看君神与苍皇接，梦入虫文飞一蝶。遂使刚刀切白泥，腕底□衡吹柳叶。

曲如结蚓垂如露，陆走龙蛇随意住。朱章晰理射成虹，岣嵝之碑何足慕。

只今古意寥寥尔，石鼓无声卧烟里。另儿一事如古人，顿令须眉皆可似。

况君锦心清且奇，新买蜀丝谁织之。十年抱玉耻为泪，苦心镂与时人知。

我家相傍仙城曲，双荷叶底名交属。意气相期郁片云，小技宁为丈夫勖。

宝君数画聊相赎，君兮古人君莫足。
和所盘风字韵
丘葵（宋代）

二十四番花信风，到头谁白又谁红。
寻春不用苦我感，有酒且须时一中。
吾辈於人长落落，浮生虽梦亦匆匆。
未知今岁沧浯上，握手论心几度同。
天坛
徐安国（宋代）

峨峨大涤拄天寒，白鹿来迎上界官。挹景太霄千载后，犹思冠佩上天坛。
江城子
陈允平（宋代）

东风吹恨上眉弯。燕初还。杏花残。帘里春深，帘外雨声寒。拾翠残期孤负却，空脉脉，倚阑干。

流苏香重玉连环。绕屏山。宝筝闲。泪薄鲛绡，零露湿红兰。瘦却舞腰浑可事，银蹀躞，半阑珊。
李简夫知易用其父韵见贻且示和陶一编并和二
孙应时（宋代）

晚矣归来悟昨非，喜君先我和陶计。
何嫌潦倒心长在，故想呻吟气不衰。
春日莺啼花发处，秋空云静月明时。
个中差胜长安客，俯仰无宁似戚施。
雪後寻梅偶得绝句十首
陆游（宋代）

相逢未易可疏亲，不是登墙宋玉邻。
林下风标许谁比，直须江左谢夫人。
出居十六咏·归来馆
方岳（宋代）

归来遽云出，既出又归来。
自处苟如此，渊明安在哉。
和澄斋刘制干过芜湖渭阳宅有感韵
张榘（宋代）

兴言陟屺驻征艎，丘水依然亦故乡。
萱草梦寒诗思远，梅花月冷角声长。
暂辞小隐从三聘，况值清时已一阳。
朝籍渐通恩数洽，会看梧槚发幽光。
正月六日游碛呈行可元章
王十朋（宋代）

踏碛逢为马，临流想卧龙。江山供指顾，尊俎奉从容。

峡水浅还涨，巫云淡复浓。天教我辈合，莫惜罄金钟。
夜起看牵牛花寒气冻然不可久立慨然有作 其二
陈曾寿（清代）

窜身万馀里，腐心三十秋。毕竟何所得，閒卉相绸缪。

虩虩震往来，六合成一丘。魂断故山垄，目极滔天流。

非族心必异，况为枭鸺鹠。但求隆二伯，不问党与雠。

我今复异此，厄甚刘并州。
静庵
文同（宋代）

问此初谁筑，经营羡尔能。
依深还巨木，就荫覆高藤。
坐与境同寂，来无人可憎。
一床黄卧具，茂灌本如僧。
陈师道宰乌程县
王安石（宋代）

尝闻太丘长，德不负公卿。
墟暮今千载，昆云亦一城。
本怀深闭蓄，余论略施行。
故自有仁政，能传家世声。
盱眙北望
戴复古（宋代）

北望茫茫渺渺间，鸟飞不尽又飞还。
难禁满目中原泪，莫上都梁第一山。
朱射陂闺人限韵
侯一元（明代）

淮南远树江南信，玉箸先随玉管挥。
一病经春残豆蔻，乱红如雨怅芳菲。
光同满月疑星入，晕学丹霞有鹜飞。
帐殿却愁生会面，烦君犹辩是耶非。
句
文天祥（宋代）

一片黄云万顷田，江南父老庆丰年。
宝应二三进士见送乞诗
王安石（宋代）

少喜功名尽坦涂，那知干世最崎岖。草庐有客歌梁甫，狗监无人荐子虚。

解玩山川消积愤，静忘岁月赖群书。惭君枉盖如平昔，不笑谋生万事疏。
秋热次高仲贻韵
林季仲（宋代）

痴暑如痴人，吝权不肯脱。
凉风戒七月，尚贪朝夕活。
云雷动地来，一夜雨声潭{左氵右聒}。
老火无晶光，奔迸气褫夺。
我思疏仲翁，千载犹饥渴。
父子腰金黄，照眼光泼泼。
车马趋其门，市井等讙聒。
从容相与言，身名如聚沫。
功成不还乡，患至将谁掇。
相随出关去，浩然不可遏。
挽饮东都门，颓颜酒微抹。
迎迓走儿童，争取霜髯捋。
歌呼接日夜，弹筑杂击钵。
时时问余金，趣卖供酾割。
落落丈人行，器度自轩豁。
子孙汝何知，徒蹙求田頞。
迩来宦途险，凭谁为铲{左发右刂}。
冥行罥荆刺，进退俱有括。
胡不观四时，寒暑递推斡。
强聒不知几，斥逐齐旱魃。
得失何怪事，书空漫咄咄。
要须慎其初，毋轻弦去筈。
我本一散翁，涉世多迂阔。
何如二大夫，安枕无臲卼。
赠萧守
吴芾（宋代）

天界仁贤镇一方，坐令歉岁作丰穰。
尽锄海上鲸鲵迹，顿肃庭中雁鹜行。
万室共知歌邵杜，千年重喜见龚黄。
修龄已逐阴功长，不待邦人献寿觞。
客建上将归山中留别镏典签
蓝智（明代）

在山愿远游，出山愿早归。羁旅苦无踪，芳序倏已非。

瀰瀰江海流，纷纷花絮飞。清霜变玄须，游尘化缁衣。

艰危迹易乖，少壮心转违。云鸿每独往，梁燕当畴依。

野树滞残雨，荒台淡斜晖。浩歌绿水曲，空拂黄金徽。
满庭芳·归去来兮
佚名（宋代）

归去来兮，不如归去，算来都是便宜。也无烦恼，也没是和非。选个岩前净处，好盖个、小小庵儿。黄昏后，安眠一觉，直睡到大齐斋时。此外别无事，逍遥快乐，几个人知。高官好做，也要追陪。假若前遮后拥，金鱼袋、厌损朝衣。思量后，一个口里，插得几张匙。
春词
徐安吉（清代）

西楼残月子规情，几树梨花照水横。自抱琵琶廊下坐，含愁拨得两三声。
千叶海棠
姜特立（宋代）

二八女儿初弄容，妆成意态有纤浓。
点乱胭脂痕片片，潮生醉脸晕重重。
湖居无事日课小诗 其二
周紫芝（宋代）

天上阴晴不可猜，两番云黑又云开。鹭从落日山边去，鱼趁晚湖潮里来。
二诗敬寄致政大夫先生
赵蕃（宋代）

不向芗林去，于今又四年。
琴书故间止，草木想苍然。
安否音书旷，飘零日月还。
礼加如下榻，兴尽敢回船。
秋怀十首
韩元吉（宋代）

八月涛头旧有名，今年潮浅岸才平。
应缘享帝千灵在，豫使鱼龙不敢鸣。
题零陵石屏
舒岳祥（宋代）

大山插洪澜，定是关仝笔。
缣素不能永，壁石写雄逸。
青玉案 其一 春夜张灯饮碧桃花下
徐釚（清代）

离魂倩女东风起。笼夜月，情无底。人面去年谁与比。

暗怜小玉，重思崔护，深院愁如水。

太湖石畔苔茵洗。凤胫灯寒藏树尾。只恐似他轻薄死。

故烧红烛，满斟玉斝，狼藉胭脂里。
积雪未晴正旦朝贺大庆殿口号八章
程公许（宋代）

雪瑞连宵未肯晴，妆排光景待朝正。
八盘岭转宫城近，惝怳身登白玉京。
挽范丞相五首
吴芾（宋代）

伊昔宣和际，公来射策初。
独陈天下事，不负古人书。
宣室方前席，苍生欲奠居。
黑头成奄忽，天意果何如。
就鹫峰寺宿同喻宣仲王曰常郭伏生作
谋堚（明代）

鹫岭幽僧借竹房，薰笼茗碗坐绳床。
夜长何必求归梦，冻雨疏灯话故乡。
送友人之湖上
陆龟蒙（唐代）

故人溪上有渔舟，竿倚风蘋夜不收。

欲寄一函聊问讯，洪乔宁作置书邮。
壶中天（客中寄友）
张炎（宋代）

西秦倦旅。是几年不听，西湖风雨。我托长镵垂短发，心事时看天语。吟箧空随，征衣休换，薜荔犹堪补。山能招隐，一瓢闲挂烟树。

方叹旧国人稀，花间忽见，倾盖浑如故。客里不须谈世事，野老安知今古。海上盟鸥，门深款竹，风月平分取。陶然一醉，此时愁在何处。
慜禅师
李复（宋代）

湘南衡岳水，分得一支来。宴坐秋峰静，澄心夜月开。

清风生虎锡，惊电护龙杯。昨夜飞香动，山神礼宝台。
西桥玩月
陈宓（宋代）

一月那知几日明，望舒端正对佳晴。
池台跬步城无禁，纵病何能不动情。
赠秋浦柳少府
李白（唐代）

秋浦旧萧索，公庭人吏稀。
因君树桃李，此地忽芳菲。
摇笔望白云，开帘当翠微。
时来引山月，纵酒酣清晖。
而我爱夫子，淹留未忍归。
游九锁
朱杰（宋代）

九天虎豹不守关，瑶京夜半堕尘寰。
化为青山故曲折，中有玉殿开仙班。
白龙天来三百丈，飞沫直下琉璃湾。
神仙可望不可接，桃花伴我归人间。
玉楼春（乙丑京口奉祠西归，将至仙人矶）
辛弃疾（宋代）

江头一带斜阳树。总是六朝人住处。悠悠兴废不关心，惟有沙洲双白鹭。

仙人矶下多风雨。好卸征帆留不住。直须抖擞尽尘埃，却趁新凉秋水去。
故绛行
杜頠（唐代）

君不见铜鞮观，数里城池已芜漫。君不见h6祁宫，

几重台榭漫微濛。介马兵车全盛时，歌童舞女妖艳姿。

一代繁华皆共绝，九原唯望冢累累。
张仲通追赋洛中杂题和尝历览者六章其二洛州
梅尧臣（宋代）

上阳宫树影，不随寒波流。
天津桥下石，激响无时休。
至清自照物，遇险岂能柔。
东过白马去，凡经几千秋。
蓬居梵竺卿诗藁
释居简（宋代）

维舟吊竺卿，寒日暗丹青。俗恶眼中屑，离骚身后经。

畦芳催蜜熟，圃药试方灵。零落三千偈，关防在六丁。
石井潜灵
陈繗（明代）

空潭一鉴倚天开，活水源头滚滚来。地脉山形相动荡，天光云影共徘徊。

下无根底应难测，中有潜灵莫浪猜。变化却从霄汉去，便为霖雨泽蒿莱。
雨中怀李本存十二韵
叶颙（元代）

久雨不出门，幽斋抱岑寂。点检屋外山，白云为雨湿。

最苦溪水屋，没却钓鱼石。平生虑事深，无故忧得失。

因念倦游人，荒凉不温席。独抱瑰奇才，双瞳黑如漆。

关山一万里，谁能共欣戚。故旧半彫零，亲戚隔存殁。

乱后幸自强，感激弥叹息。蓑笠拟访之，浊酒聊共适。

酒酣弹铗歌，忘情话畴昔。云深路不通，何处寻踪迹。
经严子陵钓台作四首
庞籍（宋代）

长天杳杳道冥冥，一土孤风达至精。
云若有心应有著，鱼缘轻饵是轻生。
何人楚泽三年放，此地家滩苯里清。
应宿将臣皆列土，未将烟水博功名。
怀宣城会胜院二首 其一
胡宿（宋代）

净刹枕城隅，溪光清且虚。僧閒对驯鸽，客至数游鱼。

岩气浮川上，林香生雨馀。南云虽可望，长与沃洲疏。
中秋梅桂盛开前所未有黄岩老通判欲赋诗纪异
周必大（宋代）

岩前丹桂陇头梅，元是蟾宫一处栽。
怪底今年秋月好，同时仙子下瑶台。
追补姚元白市隐园十八咏 其十二 柳浪堤
王世贞（明代）

垂杨酿新柳，荡漾如春波。欲学三眠稳，其如波响何。
偈颂七十六首 其二十
释师范（宋代）

六月火边坐，三冬水里走。怒中呈笑面，闹处伸毛手。

满载没底呈，归来重抖擞。抖擞个甚么，苏州有，常州有。
送查总卿三首 其二
李流谦（宋代）

御炉薰隔夜，清跸响凌晨。对罢天颜喜，朝回赐服新。

自期宜栋干，小却尚丝纶。此论由来久，周行万搢绅。
旧爱灵溪渡风物之美归途由浙而江即目成咏
陈杰（宋代）

黄竹弄口雨初晴，灵溪渡头水渐生。
两岸桑麻人著本，一川鸥渐我同盟。
风环摇日浣纱影，云杵打波舂稻声。
少日经行浑草草，暮年归路不胜情。
句
冯宿（唐代）

九衢车马传佳句，万户莺花接胜游。
经语诗戏效唐子西
艾性夫（元代）

山径之蹊去去赊，筚门圭窦是谁家。
其生色也草交翠，彼美人兮莲正花。
和阎子济韵二首 其二
卢亘（元代）

神仙冰雪姿，方丈难企覢。清高绝尘上，亦藉波涛险。

世人空想像，年岁虚荏苒。秦皇与汉武，鬓雪不可染。

猖狂遗馀恨，略得笔舌贬。君看唐虞圣，闻君衽犹敛。
八洲芳草
薛纲（明代）

芳草谁言不世情，年年偏是满江汀。几番野火痕方没，一夜春风色又青。

正称牛羊眠晚照，还怜兰芷杂幽馨。王孙去后无消息，千载令人怨独醒。
和黄冈杜于皇澄江赠诗
曾畹（明代）

此生犹见汝，幸汝不佯狂。身世看秋箨，乾坤正夕阳。

台城穷彻骨，夏浦饱经霜。谩说工诗赋，青钗鬓发苍。
咏汉高祖
于季子（唐代）

百战方夷项，三章且代秦。功归萧相国，气尽戚夫人。
龙湾野店同军校举杯
陈杰（宋代）

饮边聊复得元子，坐上安非类蔡邕。
袖取清谈铁如意，茫茫世事正蛇龙。
清江引·咏梅其三
贯云石（元代）

芳心对人娇欲说，不忍轻轻折，溪桥淡淡烟，茅舍澄澄月，包藏几多春意也。
杭州杂诗和林石田 其二
汪元量（宋代）

先生忘富贵，久客幸平安。发已千茎白，心犹一寸丹。

衣冠前进士，家世旧郎官。醉入乌程里，吟登李杜坛。
旅兴（二首）
刘基（明代）

其 一
寒灯耿幽暮，虫鸣清夜阑。
起行望青天，明月在云端。
美人隔千里，山河淼漫漫。
玄云翳崇冈，白露雕芳兰。
愿以绿绮琴，写作行路难。
忧来无和声，弦绝空长叹。

其 二
倦鸟冀安巢，风林无静柯。
路长羽翼短，日暮当如何？
登高望四方，但见山与河。
宁知天上雨，去去为沧波。
慷慨对长风，坐感玄发皤。
弱水不可航，层城岌嵯峨。
凄凉华表鹤，太息成悲歌。
浣溪沙·题丁兵备丈画马
王鹏运（清代）

苜蓿阑干满上林，西风残秣独沉吟。遗台何处是黄金？
空阔已无千里志，驰驱枉抱百年心。夕阳山影自萧森。
寄河阳签判富彦国
梅尧臣（宋代）

籍籍名方远，人知第一流。
翻同贵公子，来事外诸侯。
地险长河急，天高画角秋。
仲宣应自乐，宁复赋登楼。
句
释赞宁（宋代）

草浓春迳狭，树密晚窗阴。
次韵李方叔宋镇立秋五绝 其三
李之仪（宋代）

秋热春寒花不老，云浓日薄雨频收。共言今岁鱼偏熟，旧网须教展一筹。
玉楼春
高观国（宋代）

几双海燕来金屋。春满离宫三十六。春风翦草碧纤纤，春雨浥花红扑扑。卫姬郑女腰如束。齐唱阳春新制曲。曲终移宴起笙箫，花下晚寒生翠縠。
登岳阳楼
赵蕃（宋代）

太史南游上会稽，爱奇端欲助文辞。
萧骚白发离骚国，不到巴陵终欠诗。
挽潜斋王枢相
王柏（宋代）

忠简流余庆，文忠印此心。
词章传世早，事业得君深。
不尽风云会，宁知岁月侵。
九重惊殄瘁，谗言舌方瘖。
送内山裴公表贺便省
尹台（明代）

江城乍过黄梅雨，驿路遥吹碧柳风。锦节欣随朱匦入，斑衣况柳綵舆同。

铜龙旧署承庐侧，金马新闱秘阁东。若见昔时鸣佩侣，为言天汉伫来鸿。
章山永寿禅寺
蒋之奇（宋代）

老僧七十九，自说少游方。试问章山景，炉添一炷香。
西湖
柴望（宋代）

年年柳眼青归处，门外游人可自閒。
天气又晴晴又雨，楼台依寺寺依山。
酒边歌拍穿花外，船上箫声落水间。
光景留连宽自惜，鹧鸪啼罢暮城关。
题爨下琴
董其昌（明代）

不有焦尾人，谁知中郎赏。所以琴上丝，千秋发哀响。
寄题叶路分与君楼如今若肯从徵召总把三峰乞与君太宗赐陈希夷诗也二首 其一
叶适（宋代）

封侯无例乞名山，只许幽人独占閒。若会当时与君意，林泉合在市朝间。
广右道中 其二
张孝祥（宋代）

触鼻野花香泛泛，劝归啼鸟意谆谆。岭南三月已烦暑，犹向江头细问津。
满江红 东武会流杯亭。上巳日作。城南有坡。土色如丹。其下有堤。壅邞淇水入城
苏轼（宋代）

东武南城，新堤固、涟漪初溢。隐隐遍、长林高阜，卧红堆碧。

枝上残花吹尽也，与君试向江头觅。问向前、犹有几多春，三之一。

官里事，何时毕。风雨外，无多日。相将泛曲水，满城争出。

君不见、兰亭修禊事，当时坐上皆豪逸。到如今、修竹满山阴，空陈迹。
商歌
罗与之（宋代）

门前桑柘枝，中有千锦机。
游人不乃雇，桃李独成蹊。
次韵经蔡道夫书堂
释德洪（宋代）

书堂山崦西，微路经桑柘。婉婉绿阴中，伛偻牵羸马。

须臾将平绿，时过幽溪泻。源深人家稀，落日耕钓罢。

过墙傍修竹，深处开茅舍。池塘远轩窗，秀露风清夜。

杯盘灯火里，笑语茆檐下。白酒泻新糟，醇酽如压蔗。

酒酣面发赤，箕坐谈王霸。排斥出忌讳，怪语令人怕。

野僧旧不欢，痴坐相嘲骂。但作鹤脑侧，思欢殆无暇。

夜阑乞新诗，自愧非作者。张灯扫西壁，把笔强驱驾。

万景每骚纵，此夕偶相借。遂令诸子欢，一一如图画。
陈情献蜀皇帝
贯休（唐代）

河北江东处处灾，唯闻全蜀勿尘埃。
一瓶一钵垂垂老，万水千尘得得来。
秦苑幽栖多胜景，巴歈陈贡愧非才。
自惭林薮龙钟者，亦得亲登郭隗台。
此君室
方岳（宋代）

泉石宁人癖，烟雨宁我惛。
是间有佳趣，不可无此君。
春山
许梦青（清代）

图画天开淡冶真，浑疑绝代有佳人。岚光过雨眉添黛，草色含□口带嚬。

态比夏云多变幻，形同秋水□精神。倘教点染王维笔，雾髻风鬟更绝伦。
次韵邢敦夫秋怀十首 其一
秦观（宋代）

驱车陟高丘，却望大梁圻。驰道入双阙，勾陈连太微。

夷门壮下属，清洛相因依。美哉吾党士，皋卨良可希。
宴四明江中醉卧及醒舟已次车厩站
张翥（元代）

使节重来省昔年，旧游零落一凄然。山川在眼空陈迹，歌舞催凄又别筵。

风捲潮声全海起，雨分虹影半空悬。酒醒惟有斜窗月，偏照姚江独夜船。
感皇恩（壬戌生朝）
姜特立（宋代）

儿女沸欢声，生朝来到。帘幕中间喷香兽。京祠新任，好事日边还又。清闲无个事，君恩厚。

赢得乞食，歌姬一笑。旧衲云山伴红袖。逢来弱水，试问神仙何有。近来饶落托，贪杯酒。
西江月（和孙子绍拒霜词）
周紫芝（宋代）

天意未教秋老，花容刬地宜霜。酒肌红软玉肌香。不与梨花同样。

来伴孙郎小宴，临风为舞霓裳。更深绿水照红妆。便是采莲船上。
秋兴 其一
苏泂（宋代）

秋高朔马肥，壮士多感激。起看天宇空，万物尽阴黑。

连年稍艰食，所至多盗贼。人情有驯致，世或尚姑息。

坐令鼠子辈，渐欲穴我室。苟生各有养，飞走随所得。

夺攘乃如此，彼计多变易。我生无根蒂，尚守祖父宅。

迩来时命乖，仆仆州县客。两亲化为土，弟妹各狼藉。

箕风度窗牖，蟋蟀催妇织。贫家一匹绢，已费几蚕力。

夫妻仅补缀，幸宽儿女责。复思后来事，对酒不能吃。

人言有定数，祸福那可择。胡为自惨戚，三十头雪白。
客里
陈与义（宋代）

客里东风起，逢人只四愁。
悠悠杂唯唯，莫莫更休休。
窗影鸟双度，水声船逆流。
一官成一集，尽付古河头。
咏红白桃花
陈鸿（明代）

双艳如从露井看，妆分浓淡映雕栏。
玉肤中酒冰绡薄，粉面窥人锦障寒。
杏雨并随窗外度，梨云同入帐中残。
胆瓶不是余香在，定讶珊瑚间木难。
芳草 郊祀庆成
曹勋（宋代）

列旗常。中宵天净，郊丘展采圆苍。肇禋三岁礼，圣天子为民，致福穰穰。凝旒亲奠玉，粲珠联、星斗垂芒。渐月转燔柴，露重烟断坛旁。
欢康。青霞催晓，六乐均调，响逐新阳。辇回天仗肃，庆千官抃舞，绣锦成行。鸡竿双凤阙，肆颁宣、恩动荣光。赞永御，萝图霈泽，常抚殊方。
入满浦
梅尧臣（宋代）

马头搀岸斗，燕尾泊船齐。
风送寒潮急，云藏晚日低。
逢人多楚语，问客煮吴鸡。
难觅枚皋宅，苍葭处处迷。
奉陪知府内翰至卞山有诗五首 其二 庵居
程俱（宋代）

幽亭名思洛，寒潭俯澄虚。回头三百年，胜地成荒墟。

公今草堂三，无乃昔所居。环之碧玉峰，带以清冷渠。

流泉响琴筑，松竹皆箫竽。妙哉无尽藏，一一为我娱。

东冈作兰若，钟梵邻樵渔。亦有桑柘村，旁开蔬果区。

何烦引三径，故自与世疏。主人去霄汉，夜直承明庐。

斯游入清梦，傥寄空中书。
西城观水
赵沨（金朝）

西山秋水来天地，巨野横流浩无际。长风蹙浪鳞甲生，两角斜分半山际。

缭堤北去接飞桥，鼓鼙汹汹翻惊涛。中流突兀玉山起，直疑河伯驱灵鳌。

冷光摇荡秋云白，浑似梦中游震泽。隔林我欲唤渔郎，孤帆忽如过鸟翼。

安得酒船常拍浮，四时甘味置两头。何人与我同此乐，颍阳试觅元丹丘。
即事
郑刚中（宋代）

新凉到郊墟，秋水满陵泽，
主人坐轻舸，恰受二三客。
入网旋烹鲜，逢蔬方小摘。
甘同芡实把，酸分石榴拆。
所欣情款亲，岂问坐席窄。
岩草度幽香，退后金三尺。
风摇水光绿，照作杯中色。
沃此慷慨肠，看朱渐成碧。
我今非次公，醉甚狂不得。
眩眼既生花，苍颠先堕帻。
假寐便寻梦，那知红袖拍。
残烛照归时，分破三月白。
六十五春寒吟七首
方回（元代）

当是平生取数多，穷途无力战群魔。
二千石滥知州事，三十年羞进士科。
人老决难重少壮，春寒毕竟渐晴和。
筹来算往终无益，且傍残梅作醉歌。
踏莎行
佚名（宋代）

红叶空传，朱绳未绾。天涯可见人难见。绿窗病起落梅繁，玉箫人断行云短。

波眼将穿，柳腰似刬。寂寥偏与东管。水仙愁绝翠围寒，春云空谷兰香远。
寒蝉
郑鉽（清代）

衰柳古池阴，寒蝉咽复吟。近兼风里叶，远带月中砧。

但觉露堪饮，忽惊秋已深。白头潘骑省，为尔不胜簪。
岳阳早霁南楼
张说（唐代）

山水佳新霁，南楼玩初旭。夜来枝半红，雨后洲全绿。

四运相终始，万形纷代续。适临青草湖，再变黄莺曲。

地穴穿东武，江流下西蜀。歌闻枉渚邅，舞见长沙促。

心阻意徒驰，神和生自足。白发悲上春，知常谢先欲。
教授丈作黄字韵诗十首愈出愈奇而有作法孰为
赵蕃（宋代）

苦思髭催白，交驰耳困黄。
欣欣贪得侣，落落异殊乡。
顾欲穷余短，安能敌众长。
蒹葭倚玉树，华衮照庞凉。
奉和御製玉清昭应宫甘露歌
夏竦（宋代）

祝圣清场初展礼，鸿都向晓彰繁祉。
郁郁织枝正后凋，瀼瀼瑞繁俄雰委。
吉云五色比还疏，况是严冬岁律馀。
承以玉杯甘若蜜，凝于翠幄皎如珠。
薦宸居，称寿酒，宣太庆兮仰归元首。
香馥馥，旆央央，建灵坛兮茂对多祥。
天心信与人心会，诞节将临遽沾霈。
式昭真荫祚君王，永锡遐龄齐覆载。
碧山曙色
曾作霖（清代）

碧山山寺半崖悬，九九峰尖刺眼前。微濛夜气疑将雨，罨霭晨眼别有天。

世界恍如开混沌，俗尘真不到林泉。许多螺髻迷苍翠，杲杲犹留几点烟。
春日书怀
黄公度（宋代）

才薄难任家国忧，年衰未免稻粱谋。
权门虽好羞摇尾，世路多猜敢转喉。
是处溪山可藏拙，何人庭院许寻幽。
便须火急营春事，九十韵光一半休。
偈颂七十二首 其六十一
释祖钦（宋代）

动即影现，拂即成痕。听其自在，万法无根。
老柏三首
陈师道（宋代）

庭柏无生意，摧残二十秋。
稍沾杯水润，已与岁寒谋。
黄里青青出，愁边稍稍瘳。
会看笙鹤下，暮雀莫深投。
种水仙酴醿
喻良能（宋代）

酴醿水仙皆玉英，请借汝南言以评。
水仙内润叔慈似，酴醿外朗似慈明。
句
欧阳光祖（宋代）

白发駸駸吾老矣，名场从此欲投簪。
即事
陆游（宋代）

云起山容改，湖生浦面宽。
寒鸦先雁到，乌桕後枫丹。
年迈狐装帽，时新豆捣团。
非关嗜温饱，更事耐悲欢。
九日登高望逆夷帆影
朱煌（清代）

重阳佳节枕戈矛，瞭望高登最上头。不断玉山环四面，无边瀛海豁双眸。

全无商舶冲鲸浪，剩有蛮烟起蜃楼。伫看灵胥涌盛怒，肃清洋面覆夷舟。
杉下聋僧
释永颐（宋代）

殿阴古杉高百尺，苍弁虬髯森澱漆。
林深化蝶粉光冷，威凤飘飘感仙实。
旁有聋僧唤不闻，嗫嗫枯吟如有失。
或时兀坐何堆豗，或时手把古收帙。
帙中明星不复记，案上吟篇已亡律。
居山六月不知暑，地凉艳草生幽苾。
茶灶泥崩古藓黏，石盆仰地莲花出。
山童书睡靠其旁，袴如盘络不掩膝。
僧今老矣无别怀，时梦响潭清汩汩。
终当卜室居其偏，坐看蜿蜓舞清溢。
塞上行
欧阳詹（唐代）

闻说胡兵欲利秋，昨来投笔到营州。

骁雄已许将军用，边塞无劳天子忧。
流璃河 其三
弘历（清代）

苍烟澹霭罨寒塘，回雁才飞三两行。何日桥头坐斜照，蓼花丛里数鸳鸯。
咏帘
丁谓（宋代）

南楚佳名旧，西都妙制稀。
风轻摇美璧，香细透明机。
翠羽翻罗幄，龙文压锦帷。
兰宫将桂殿，日用觉光辉。
三月初晚晴寄高缙之三首
陈造（宋代）

曲栏倚青冥，万井入指顾。
湖光漾明霞，照我凭栏处。
森木倦鸟归，遥空征鸿度。
定知待月人，破竹有奇句。
开元杂题七首。玉龙子
陆龟蒙（唐代）

何代奇工碾玉英，细髯纤角尽雕成。

烟乾雾悄君心苦，风雨长随一掷声。
梅花喜神谱·小蕊一十六枝
宋伯仁（宋代）

樊素艳而歌，乐天何所羡。
须结帝王知，拜灶明光殿。
采桑子 其一 四时词
杨芸（清代）

夜凉璧月园珠露，帘卷玲珑。可耐东风。吹落灯花黯淡红。

沈檀耐炷浑无语，悄悄疏栊。薄雾轻笼。春到缃桃第几丛。
河南道中
周维德（清代）

三月洛阳边，阵阵飞红雨。曲槛谁家楼，寂寂临洲渚。

篱落板桥斜，水清鱼可数。杨柳齐作花，春风似解语。
和戴石屏见寄韵二首
包恢（宋代）

海邦太守常时有，海上诗翁间世奇。
自赋归来石屏去，不烦绳削草堂知。
高情岂为时情改，浩气难随血气移。
句老律精何酷似，昔题蜀相孔明祠。
供花即事
顾逢（宋代）

满地盆花间样栽，四时长有好花开。
劝君莫惜供花费，只恐园丁不献来。
释奠应令诗
陆云公（南北朝）

质文迭运，损益相因。业遵宪气，道著成均。南学尚齿，东序贵仁。

三德既备，七教斯陈。

微言中绝，异端竞起。扫灭秦馀，缉维汉始。暗涂颇照，棼丝未理。

扰扰百家，悠悠千祀。

大梁肇命，睿悊惟君。万方辑瑞，八表澄氛。仰测天象，俯奂人文。

弘教犹海，聚学如云。

道生万有，孝首百行。孔勖□深，老抑浮竞。分门命学，异流争镜。

谁其一之，资我将圣。

家隆重栋，国体贰天。元良正位，至德聿宣。优悠艺术，博极几玄。

丕隆夏载，旦暮姬年。

扬我圣作，导我人志。盛彼痒门，于惟上嗣。三席式启，百僚胥位。

诵声编道，儒衣成肆。

睟容玉润，丽辩泉飞。英蕃起予，执经光晖。肩墙睹奥，入室探启。

博哉善诱，嗟然实归。

请业既终，奠祀爰设。北牖配灵，左阶升洁。蘋藻登荐，巾冕成迾。

黍稷非馨，诚敬斯悦。

蔼蔼幕宫，泱泱殿沼。旗章映春，丝竹清晓。献琛海外，蒙衣塞表。

具惟燕嘉，同庆忆兆。

至道辉被，英风洋溢。式摽盛轨，方□懋实。职滥惇史，诵乖洪笔。

使仰歌颂，终惭照述。
子猷知府给事宠寄道中阻雨之什忧时悯农有古良二千石之风感叹次韵 其一
李光（宋代）

老农麦熟还忍饥，蚕妇见丝翻泪垂。耕田辛苦竟何补，长安游手多轻肥。

良牧忧晴复忧雨，咄咄书空应自语。皇天于物无偏颇，不须怨嗟梅雨多。
蠡东书馆寒夜有怀
郭谏臣（明代）

别业三冬后，书斋五夜长。风摇银烛影，火烬玉炉香。

古木乌栖月，晴空雁唳霜。寒衾人独寤，耿耿忆鹓行。
赠陈毓瑞
陈慕周（清代）

东皇不问车，澒洞风尘走。长夜恨漫漫，无复元黄剖。

晨兴媚少年，入夕惊老丑。春来一舒顾，春去又搔首。

百感胸臆填，吾衰信非偶。陈子中廓如，诸相等尘垢。

卅载世网投，酸辛桓在口。君今年六十，往事尽刍狗。

静理动中悟，物我两无有。易义在随时，苍精转新柳。

和神为先驱，用作扫愁帚。烟景满郊坰，形骸放诗酒。

吾欲从之游，日日携红友。理乱付空蒙，大块一培塿。
南康遇雪
方逢辰（宋代）

夜来怪甚风太颠，掀箕震撼不可眠。
门前铁骑怒拔屋，枕上猛虎飞吼天。
却是庐山夕作雪，杨花未春先擘绵。
左蠡门前玉两柱，江心落石鹭一拳。
五峰千仞削银壁，重湖万顷开璚田。
若使璚田可以种，虽遭赤地民不癫。
若使银壁可以铸，当造白币权飞钱。
要知冬燠生意泄，明年造化工斯全。
帝呼玄冥急收敛，闭塞阳气胚丰年。
虽云不可耕与种，桑麻谷杰兹开先。
挽词二首 其二
沈与求（宋代）

耄期何所乐，有子使三吴。方享千钟洎，俄成五鼎踰。

搆堂遗素幔，祔域閟黄垆。欲拜临终像，它年记结趺。
登玄畅楼诗
沈约（南北朝）

危峰带北阜，高顶出南岑。中有陵风榭，回望川之阴。

岸险每增减，湍平互浅深。水流本三派，台高乃四临。

上有离群客，客有慕归心。落晖映长浦，焕景烛中浔。

云生岭乍黑，日下溪半阴。信美非吾土，何事不抽簪。
和彭先生入阁述怀韵
董越（明代）

鹍翮凌摩在绛霄，玉清高处领群僚。
宁无尺五归时论，会有登三报治朝。
商弼夜深方入梦，尧衢日出已闻谣。
头颅自信多公道，白发从渠不肯饶。
如梦令·九七门开八脉
王哲（金朝）

九七门开八脉。洞达永无相隔。浑似吐氤氲，运转周回素白。难测。难测。一点当中堪赫。
贺新郎（寿蔡久轩参政，癸丑生）
王庚（宋代）

满劝黄封酒。是年年、春色长绕，径花宫柳。碧水丹山添清气，岁月兰亭癸丑。看枢极、光腾台斗。细数中书堂壁记，自欧韩、富范题名后，还有似、我公否。

好知天意生贤候，正造化安排，孕出五阳之秀。何物一阴犹踯躅，尽决还公只手。这一著、邦家之寿。宰相时来须教做，算人间、是处鱼羹有。名与节，久轩久。
华阳吟 其十八
白玉蟾（宋代）

片饷工夫炼汞铅，一炉猛火夜烧天。忽然神水落金井，打合灵砂月样圆。
过舒临海故宅
谢翱（宋代）

破壁湿海藓，水退日气蒸。云是舒公宅，其孙艾且仁。

昔公初作舒，视事即斩人。上书称臣亶，待罪沧海滨。

天子有诏至，汝亶可治民。尔时荆文公，上方邑之鄞。

闻此辄异之，久会公秉钧。谓此非狂狷，引用至中丞。

立朝思蹇谔，庶以报君亲。苏公下诏狱，谗者用事新。

于此与有力，岂为重其身。晴风吹海雨，山川尚横陈。

俛仰勿太息，徒为惊尔邻。
次方峻峰饯行韵并柬蛟峰
姚勉（宋代）

公孙曲学听渠阿，正则宁随上下波。
浪忆笑谈今已矣，不知眠饭近如何。
故人几上书应少，俗客门前屦岂多。
赖有颍滨相慰藉，夜床风雨对东坡。
晚登子城
陆游（宋代）

江头作雪雪未成，北风吹云如有营。
驱车出门何所诣，一放吾目登高城。
城中繁雄千万户，朱门甲第何峥嵘。
锦机玉功不知数，深夜穷巷闻吹笙。
国家自从失河北，烟尘漠漠暗两京。
胡行如鬼南至海，寸地尺天皆苦兵。
老吴将军独护蜀，坐使井络无欃枪。
名都壮邑数千里，至今不闻戎马声。
安危自古有倚伏，相持默默非敌情。
棘门灞上勿儿戏，犬羊岂惮渝齐盟。
次韵游花洞
陈师道（宋代）

远洞容徐步，繁英故压枝。
锦衾堆襞积，春事向离披。
作意真成误，寻芳似较迟。
预为来岁约，及早共瑶卮。
句
巩丰（宋代）

娇容自是难将息，也爱春晴也怕晴。
梅花集句 其五十六
李龏（金朝）

江边身世两悠悠，绕着瑶芳看不休。月淡烟深听牧笛，冰肌销瘦为谁愁。
句
尉迟匡（唐代）

明月飞出海，黄河流上天。芙蓉初出水，桃李忽无言。

夜夜月为青冢镜，年年雪作黑山花。
春景 暗水流花径
刘辰翁（宋代）

日出习池游，晴檐水不收。几回经草暗，一径带花流。

汩汩何从至，青青自欲浮。但疑红雨涨，不似御沟愁。

静听鸣金谷，行迷失玉钩。凌波罗袜润，大是断桥头。
答门生王涣李德邻赵光胤王拯长句（一作裴贽诗）
孙偓（唐代）

谬持文柄得时贤，粉署清华次第迁。昔岁策名皆健笔，

今朝称职并同年。各怀器业宁推让，俱上青霄肯后先。

何事老夫犹赋咏，欲将酬和永留传。
亭前梅
方蒙仲（宋代）

相彼一长须，赤脚亦无有。
二梅侍侧焉，岂不差胜不。
和登楼晚望
赵希逢（宋代）

一带江流接太虚，危楼特地幻荒芜。
移来瀛丈三山胜，画出潇湘八景图。
何处归帆随倦鸟，满汀落日照晴凫。
须臾得月添佳致，万顷寒冰浸玉壶。
邦衡侄季怀亦惠二诗再次韵二首一颂其叔侄之美一解季怀生日不送茶之嘲 其二
周必大（宋代）

萧散玄真吏少霞，樵青日日为煎茶。莫因闽粤皋芦叶，却厌神仙掌上芽。

竹户胜棋非我事，菊潭试水是君家。不须更酹蘋洲冢，世以诗鸣句自嘉。
飞来寺胜景古迹 其十四 白泡潭
朱士赞（明代）

浈江东注日，银浪忽成堆。岂有东流柱，盘旋水自回。
和方景南乍晴
卷刚中（宋代）

兰暑知秋近，淮濆气已清。
风雷惊作雨，钟鼓报新晴。
雾散槐庭晓，云开魏阙明。
马行朝路稳，人喜积阴倾。
初鸟方争出，残蝉莫乱鸣。
小窗偏得睡，更待晚凉生。
俞荪墅
陈著（宋代）

小小山前屋，深深竹里门。艰关谙世梦，宽绰养天根。

趣涉诗书圃，名归耕钓村。日长无一事，笑诺子孙繁。
韩持国从富并州辟
王安石（宋代）

韩侯冰玉人，不可尘土杂。
官虽众俊後，名字久訇磕。
并州天下望，抚士威爱惬。
千金弃不惜，宾客常满合。
遥闻余风高，为子置一榻。
亲交西门饯，百马骄杂遝。
子材宜用世，谈者为呜唈。
矧今名主人，气力足呵欱。
推贤为时辅，势若朽易拉。
会当荐还朝，立子在阊阖。
惜哉秣骐骥，赋以升龠合。
咨予栖栖者，气象已摧塌。
他年佐方州，说将尚不纳。
况於声势尊，岂易取酬答。
有如持寸莛，未足撼鞺鞳。
顾於山水闲，意愿多所合。
匡庐与韶石，少小已尝蹋。
风游会稽春，雪宿天柱腊。
淮湖江海上，惯食虾蟹蛤。
西南穷岷嶓，东北尽济漯。
身虽未尝历，魂梦已稠沓。
荆溪最所爱，映烛多庙塔。
溪果点丹漆，溪花团绣罨。
扁舟信所过，行不废樽榼。
一从舍之去，霜雪行满颌。
思之不能寐，蹙若虻蚋噆。
方将筑其滨，毕景谢噂嗒。
安能孤此意，颠倒就衰飒。
唯子余所向，嗜好比鹣鲽。
何时归相过，游屐尚可蜡。
凯歌十首呈贾枢使
刘克庄（宋代）

活俘万户虏无酋，拔寨宵奔黑祲收。
不用偏师追出塞，杀胡林只在扬州。
往云门郊居途经回流作
韦应物（唐代）

兹晨乃休暇，适往田家庐。原谷径途涩，春阳草木敷。

才遵板桥曲，复此清涧纡。崩壑方见射，回流忽已舒。

明灭泛孤景，杳霭含夕虚。无将为邑志，一酌澄波馀。
次韵斯远五首 其一
韩淲（宋代）

人生烟灭等飞灰，满眼吹香总是梅。不道诗来能解此，得徘徊处且徘徊。
卫进可寺丞腊月二十九日招我以蔬饭从容胜集
释正觉（宋代）

风澜未作见灵源，六处亡功体湛存。
诸法性空方得座，一弹指响顿开门。
寒梅篱落春能早，野雪棂窗夜不昏。
万像森罗心印印，根尘超豁妙无痕。
中书舍人李座上送颍阳徐少府
卢纶（唐代）

颍阳春色似河阳，一望繁花一县香。

今日送官君最恨，可怜才子白须长。
金陵杂兴二百首
苏泂（宋代）

上尽层城更上楼，绿杨枝外尽汀洲。
蝶衔花蕊蜂衔粉，同向春风各自愁。
和感应王祠
赵希逢（宋代）

无端治世苦幽囚，千古空贻善类羞。
格是爱君身敢恤，势须苦口疾方瘳。
明祠偿鉴长非罪，异日焉知广侯。
一片忠肝明白甚，可怜无计彻凝旒。
送傅与砺交州教授
刘闻（元代）

君不见丹穴产凤雏，五色不是凡禽状。广文年少薄游吴，一旦诗名动天上。

前年开诏赴交州，今年载书东海头。仙人骑羊渺何许，归梦先落江南州。

树枝当窗灵鹊喜，綵服趋拜庭闱里。别有佳期隔片云，洞庭月照潇湘水。

君歌有所思，我歌远别离。落花飞絮春去尽，杯酒相送都门时。

一官冷热何足取，文章自可名不朽。沧波早掣钓鳌钩，莫遣玉堂人倚久。
昌国偶成一首
王阮（宋代）

诸邑皆山可夜驰，海中晶国力难施。
风潮阻渡由天地，期会申严限日时。
愿以老身从此免，忍将人命逼诸危。
交门山下须臾死，肉食诸公知不知。
真西山帅长沙祷雨
戴复古（宋代）

出郭问农事，家家笑语声。
有田皆足水，既雨亦宜晴。
山下溪流急，街头米价平。
明朝闻领客，相见贺秋成。
六里桥铁柱
玄烨（清代）

镕垆铸冶镇桥西，往返行人旧迹迷。世远传殊谁识得，天南铜柱想应齐。
王修撰雊鹆图
张宁（明代）

不用高飞逐走蓬，鸣鸠乳燕自相从。日斜庭院春声歇，一树樱桃细雨中。
槐影
许月卿六（宋代）

槐影本来惟戴日，蝉声固自未知秋。
斜阳薄雨羊归径，冷月横星人倚楼。
游庐山得蟹
徐似道（宋代）

不到庐山辜负目，不食螃蟹辜负腹。
亦知二者古难并，到得九负吾事足。
庐山偃蹇坐吾前，螃蟹郭索来酒边。
持螯把酒与山对，世无此乐三百年。
时人爱画陶靖节，菊绕乐篱手亲折。
何如更画我持螯，共对庐山作三绝。
宿大通和尚塔，敬赠如上人，兼呈常、孙二山人
崔曙（唐代）

支公已寂灭，影塔山上古。更有真僧来，道场救诸苦。

一承微妙法，寓宿清净土。身心能自观，色相了无取。

森森松映月，漠漠云近户。岭外飞电明，夜来前山雨。

然灯见栖鸽，作礼闻信鼓。晓霁南轩开，秋华净天宇。

愿言出世尘，谢尔申及甫。
缑山庙
宋之问（唐代）

王子宾仙去，飘飖笙鹤飞。徒闻沧海变，不见白云归。

天路何其远，人间此会稀。空歌日云幕，霜月渐微微。
次韵郑季奕见寄二首
赵蕃（宋代）

一写山中信，自嗟天外人。
诗无咏贫士，政岂失穷民。
已悟哀仍乐，勿论亨与屯。
我交非势利，宁有白头新。
任道源转示玉艳亭探梅诗卷未暇属和闰月十一
张镃（宋代）

占断林家一种春，隔湖茅舍羡渔人。
折枝弄蕊年年手，生怕长安揖马尘。
复竹茶炉和顾梁汾
秦宝寅（清代）

高闲清制尚依然，试茗萧斋一榻边。秋水涧深朝听雨，落花风过午生烟。

缥囊珍重三千首，僧院销沈二百年。不是彦先能好事，几回遣韵委流泉。
送勋侄铨试
刘克庄（宋代）

十日阴霾潦未乾，可堪送汝上征鞍。
店荒待米晨炊晏，桥毁呼船野渡难。
尚喜山公铨综允，莫愁冰氏户门寒。
笔耕无准先畴薄，且着青衫揖上官。
静观堂闲咏六首 其五
倪之煃（清代）

长门无事即山阿，如驶流光静里过。啼鸟暗窥禅客定，飞花轻点白云窝。

空斋影落天机寂，孤馆灯寒夜漏多。此际幽情谁共语，可无呼酒一高歌。
拟寒山寺 其五十八
释怀深（宋代）

自能持不杀，随处多放生。如人犯刑宪，堕落枷锁坑。

忽然身得脱，惊喜且悲鸣。含生皆怕死，何欲苦相烹。
题倦庵
许棐（宋代）

自扁庵为倦，斯名恐未然。醉巾频漉破，游屐几磨穿。

新种竹都活，旧栽花更妍。门前春水涨，催发孝廉船。
南浦 秋水，用碧山乐府韵，同耕客赋
龚翔麟（清代）

八月水平湖，映断峰、小岑黛绿新染。鬟雨更连宵，圆沙没、丝禽旧痕寻遍。

柳根凉浸，烟梢低蘸鱼床浅。夕阳乍放，穿树影晒翅，飞来一片。

采莼春晚曾过，有曲曲溪流，飘花引燕。此际碧粼粼，长天接、那记翠篙曾点。

菱桡忽近，并眠惊醒鸳鸯怨。恰随渔子，呜榔去荡月，波心声远。
题仁老所画枕屏 其一
邹浩（宋代）

昔侍先君官四明，往来皆向此中行。昊天欲报嗟何及，空对小屏无限情。
赵倅成伯母生日致语口号昔年占梦，适当重九
苏轼（宋代）

今朝寿酒泛黄花，郁郁葱葱气满家。
愿得唐儿舞一曲，莫嫌国小向长沙。
归去来
曹勋（宋代）

归去来，归去来。陆行无车，水行无船。足重茧兮，羊肠九折，历绝崄而盘盘。

局蹐胁息以休影兮，石壁屹立而不可以攀缘。上窥不测之夭峤兮，而下临无底之深渊。

寒风凛凛以切骨兮，朔雪漫漫而涨天。孤猿哀吟其左右兮，而猛虎咆哮乎后先。

缅前路之险阻其若此兮，道云远而莫前。悲已往之勤瘁兮，泪流襟而涟涟。

归去来，归去来。吾乡虽远兮，及此而犹可以生还。

饥寒迫于屡空兮，庶乎安之若命而终保吾之天年。
群仙册一十八首 其十三 步雪
胤禛（清代）

绛雪呈奇瑞，琼枝花遍开。昆仑银烂漫，碧落玉崔嵬。

粉蝶凌风舞，霜禽接翅来。海天长不夜，真境识蓬莱。
哺儿词
彭绍升（清代）

朝哺儿，夕哺儿，儿饥儿饱惟母知。母哺儿，宁言疲，儿索母，无是非。

儿夜半，方苦饥。啼索母，起作糜。糜不熟，儿还啼，解衣乳儿儿方嬉。

儿勿嬉，有客为尔长涕洟。人生谁无阿母慈，尔生如我当知之。
置酒辞
薛蕙（明代）

美人洗拂白玉卮，老夫自歌置酒辞。桑榆之光能几时，含情不饮复待谁。

我生材质无所宜，不拟纵任恒矜持。譬如散木不自知，欲就绳墨何其痴。

盛年一去悔可追，却对蛾眉惭鬓丝。君不见谢公自是天下宝，偃仰东山颇枯槁。

平生掩鼻向富贵，一见婵娟翻绝倒。人间混浊殊可憎，聊凭尤物娱怀抱。

屈原湛身亦何补，贾生恸哭空自苦。漫将一缕系千钧，秪馀碧血埋黄土。

九州浩浩扬洪波，念之岂免泣滂沱。怀宝迷邦遭诋诃，手援天下可奈何。

未如閒处且婆娑，快饮美酒听清歌。及今为乐勿蹉跎，明年白发应更多。
祗奉天书六首 含芳园用《瑞安》。
郊庙朝会歌辞（宋代）

运格熙盛，将封介丘。礼神之域，瑞命殊尤。灵文荐降，丕显皇猷。

圣心肃奉，永洽鸿休。
决壅蔽
白居易（唐代）

决壅蔽，不使人知所欲

臣闻国家之患，患在臣之壅蔽也；壅蔽之生，生于君之好欲也。葢欲见于此，则壅生于彼，壅生于彼，则乱作其间，历代有之，可略言耳。昔秦二代好佞，赵高饰谄谀之言以壅之；周厉好利，荣夷公陈聚敛之计以壅之；殷辛好音，师涓作靡靡之乐以壅之；周幽好色，褒人纳艳妻以壅之；齐桓好味，易牙蒸首子以壅之。虽所好不同，同归于壅也，所壅不同，同归于乱也。故曰“人君无见其意，将为下饵”，葢谓此矣。然则明王非无欲也，非无壅也，葢有欲则节之，有壅则决之，节之又节之，以至于无欲也，决之又决之，以至于无壅也。其所以然者，将在乎静思其故，动防其微。故闻甘言，则虑赵高之谀进于侧矣；见厚利，则虑荣夷公之计陈于前矣；听新声，则虑师涓之音诱于耳矣；顾艳色，则虑褒氏之女惑于目矣；尝异味，则虑易牙之子入于口矣。大如是，安得不昼夜虑之，寤寐思之，立则见其参于前，行则想其随于后。自然兢兢业业，日慎一日，使左不知其所欲，右不知其所好，虽欲壅蔽，其可得乎？此明王节欲决壅之要道也。
江津送刘光禄不及
阴铿（南北朝）

依然临江渚，长望倚河津。
鼓声随听绝，帆势与云邻。
泊处空余随，离亭已散人。
林寒正下叶，钓晚欲收纶。
如何相背远，江汉与城闉。
谢乔职方惠书
魏野（宋代）

珍重君郎一纸书，亲书何啻敌琼琚。
便迥岂易逢归雁，频看应难长蠹鱼。
先寄路经千里外，后批情更万重馀。
静思贵不忘贫贱，当日荆州亦未如。
次韵题乐全庵赠邓季明
李纲（宋代）

寓形天壤间，自适乃其至。放怀得山林，肯逐市朝醉。

举世竞纷华，谁识静中意。澄清谢泥滓，淘汰见精粹。

游心无何乡，养此浩然气。猗欤乐全翁，于世寡所嗜。

筑庵以自居，方丈含大地。请问庵中人，其乐何由全。

万物备我身，不以人灭天。南亩丰可饱，北窗凉可眠。

尚友古之人，圣贤存简编。有时自种植，百卉争芳妍。

宾来聊一醉，醉中亦逃禅。鸡鹜自扰扰，独鹤方云骞。

嗟予幸相见，一见即忘年。但愧闻道晚，敢怀著鞭先。

何当归梁溪，耒耜买一廛。卜居学夫子，相望两萧然。
和通甫同登庆和寺阁
韦骧（宋代）

佛宫楼阁倚云端，人世尘埃杳不干。万里海光生目眩，半天风势切肌寒。

老僧指境依稀辨，往客题名次第看。一奉胜游承健句，诗魔暗里为摧肝。
过友人居
左纬（宋代）

试问春蚕第几眠，柳条如线雨如烟。池蛙相应昏昏月，海燕初归漠漠天。

卒岁未妨资橘柚，馀生应只付林泉。他时卜宅如相近，且种壕头十亩莲。
别自栽小树
王建（唐代）

去年今日栽，临去见花开。好住守空院，夜间人不来。
雩祭回銮辇中即事 其三
弘历（清代）

行云欲散霁烟凝，已看芃芃满绿塍。屈指祈年勤一纪，如兹时若几年曾。
和葛天民呈吴韬仲韵赋其庭馆所有
叶绍翁（宋代）

江远潮痕细，城回路势斜。
竹行穿砌笋，风堕过墙花。
篆叶虫留字，衔泥燕理家。
主人清到骨，相对只杯茶。
汉诏郡县行乡饮酒礼颂诗
洪遵（宋代）

允哉帝德，侯其伟而。
矢诗不多，维后之诒。
祭酒芮公既殁四年门人吕某始以十诗哭之
吕祖谦（宋代）

胸怀北海与南溟，却要涓涓一勺清。
相对蹴然如重客，无人信道是门生。
舞翠亭
陈洵直（宋代）

老木槎牙罨涧深，翠蛟舞处一庭阴。
响泉一住流佳句，想见坡仙笔外心。
元夕端居感事四绝句
张舜民（宋代）

何事今宵动所思，此欢常与少年期。
莫疑杜甫吟兼哭，为忆开元最盛时。
正月二十四日到梅山二首 其二
陈著（宋代）

梅花草屋边，好景得天然。梦境閒为上，归途倦莫前。

无情推醉石，有分是流年。已约重来日，白云留醉眠。
寒食清明十首
刘克庄（宋代）

原沉向九泉，推死已千年。
有水皆争渡，无村不禁烟。
乌巨山逵长老命立首座持师顶相请赞
释昙华（宋代）

烟林风姿，山岳气宇。
坐看春回，行无伴侣。
不图成佛，岂欲作祖。
一句掀翻，万机罔措。
更提柱杖，击涂毒鼓。
立禅持归，分付乌巨。
又与钱忠
吴江女子（宋代）

轻桡直入湖心里，渡入荷花窣窣鸣。何处渔谣相调戏，住船侧耳认郎声。
成都遨乐诗二十一首·三月三日登学射山
田况（宋代）

丽日照芳春，良会重元已。
阳滨修祓除，华林程射技。
所尚或不同，兹俗亦足喜。
门外盛车徒，山半列鄽市。
彩堋飞镝远，醉席歌声起。
回头望城郭，烟蔼相表裹。
秀色满郊原，遥景落川涘。
目倦意犹远，思馀情未已。
登高贵能赋，感物畅幽旨。
宜哉贤大夫，由斯见材美。
赠程君以忠杨君泰之
方回（元代）

程君骨骼鼎钟古，杨子精神霜月明。
学海一针元自正，词场百月不能鸣。
文潜雄浑开前路，无己深幽助晚成。
老我苦心知己解，相逢差足慰平生。
约家性存
牟巘五（宋代）

春风小语记怀岷，二十年中臂屈伸。
自发遗民几人在，重来老鹤更精神。
奉和幸安乐公主山庄应制
宗楚客（唐代）

玉楼银榜枕严城，翠盖红旂列禁营。日映层岩图画色，

风摇杂禁管弦声。水边重阁含飞动，云里孤峰类削成。

幸睹八龙游阆苑，无劳万里访蓬瀛。
留题水北杨郎中园亭二首
邵雍（宋代）

买宅从来重见山，见山今直几何钱。
奇峰环列远隔水，乔木俯临微带烟。
行路客疑惊洞府，凭栏人恐是神仙。
长忧暗入丹青手，写向鲛绡天下传。
题临江清远轩壁
赵汝礩（宋代）

江清疑可濯吾缨，小泊扁舟绕寺行。
对岸丹枫寻不见，雨云遮断古萧城。
次韵子瞻广陵会三同舍各以其字为韵其二孙巨
苏辙（宋代）

巨源学从横，世事夙讨论。
著书十万字，辩如白波翻。
谏坦适多事，忧心生病根。
立谈信无补，闭口出国门。
弃置卧江海，闵嘿宁复言。
朝行共长叹，逐客继二孙。
南方固乡党，谪官侣鹤猿。
风俗未宁静，朋党争排跟。
引去良自得，浊清在澄源。
往者未可招，冠盖方骏奔。
酬净慈纲上人三首
刘克庄（宋代）

参寥灯一点，不审是谁传。
晚识纲书记，元来在汝边。
一字百题示商君祥 其三十六 禅
李俊民（金朝）

见桃浑不悟，对柏未尝参。虎啸龙吟子，风雷振一龛。
晚泊湘阴县
张启鹏（清代）

一城斗大隔重湖，雉堞参差认有无。画角残秋人语怯，荒田晚稻雁心孤。

汨罗不上空兰蕙，斑竹林中怨鹧鸪。三十六湾何处宿，夜深明月落菰蒲。
爱闲斋
汪藻（宋代）

竿木逢场处，何人肯自还。秖应韩吏部，能道不如闲。
咏张中孚兄弟
郭奕（宋代）

张中孚，张中彦，
江南塞北都行遍，教我如何做列传。
冬夜旅思
寇准（宋代）

年少嗟羁旅，烟宵进未能。江楼千里月，雪屋一龛灯。

远信凭边雁，孤吟寄岳僧。炉灰愁拥坐，砚水半成冰。
北极阁登高
迮云龙（清代）

危楼压万雉，远日带孤鸿。乱菊开何处，残杯此日同。

海云连莽苍，山月落崆峒。少小四方志，回头百感丛。
和刁太博新墅十题其九绵桧
梅尧臣（宋代）

翠色凌寒岂易衰，柔条堪结更葳蕤。
松身柏叶能相似，劲拔缘何不自持。
楼朝议挽辞 其一
许景衡（宋代）

金闺早通籍，银兔屡分符。文采倾簪笏，讴谣足裤襦。

联荣看子舍，从养亦神都。八十终天禄，朋侪更有无。
水调歌头
向子諲（宋代）

复赋一首，庶异时不为堂上生客耳

我生六十四，四度闰中秋。碧天千里如水，明月更如流。照我洛滨诗伯，携手仟卿廛隐，阆苑与同游。人醉玉相倚，不肯下琼楼。

芗林老，章江上，几回头。剩欲探鹤瀛海，聊下越王州。直入白云深处，细酌仙人九酝，香雾尽侵裘。共看一笑粲，以写我心忧。
恼张子充
汪藻（宋代）

他州异县复芳时，彊起寻梅把一枝。浊酒纵能于道近，苍髯终不与春宜。

逢人欲作娵隅语，去国长为偻句欺。斟酒旅情谁会得，径须京兆出蛾眉。
湖居秋日病起
释智圆（宋代）

旧识稀相访，寥寥掩坏房。
鼎深残药在，颔瘦白髭长。
尘点沾书箧，苔痕汙石床。
簷幽虫织网，砌冷菊含香。
静思怜深夜，清羸怯晚惊。
云峰归未得，闲坐咏沧浪。
河如带
陶安（明代）

虎有爪，雕有翼。爪擒猛兽威愈张，翼奋高云身起疾。

自从轵道释降王，火旗龙马趋咸阳。丞相淮阴文武并，良平片舌摧彊梁。

开国功臣定王霸，捲除虐网民归化。壶关仁义决雌雄，马上安能得天下。

且如吏才世常有，何亡如失左右手。傥非神计六出奇，空陷荥阳虎狼口。

长乐置酒朝仪新，天子之尊世一人。元勋虽是称三杰，鸿业皆由得众臣。

臣有才，君所倚。元首股肱为一体，家国遄兴每因此。

若使虎无爪兮雕无翼，横飞怒搏将何以，狐兔鹪鹩䓁焉尔。

高皇念功能重酬，剖符裂土封诸侯。刑白马，宣盟辞，告于上下之神祗。

神祗洋洋明鉴知，盟若曰：山如砺，河如带，地老天荒国长在。

河如带，山如砺，子子孙孙千百世。铁为劵，丹为书，视彼竹帛坚有馀。

金作匮，石作室，藏之宗庙何深密。分茅食邑布州郡，雉粉衣裳龟纽印。

谢恩凤阙拜且言，长与汉室为藩垣。后来疑忌含怒怨，激得王侯屡生变。

戮豨醢越夷韩族，请苑利民翻系狱。渐次国除真可怜，几家能得传曾玄。

口血未乾言自食，无怪残刑有武宣。争如待下推恩德，保全功臣扶社稷。

周家虽不誓山河，国与诸侯绵八百。君心诚信能确守，带砺不盟天亦祐。

君心诚信苟有亏，带砺虽盟终自欺。君不见吕后在前莽操后，还赖功臣同拯救。

河流山峙尚依然，不似人心不长久。
梅花二十首 其十四
张道洽（宋代）

才有梅花便不尘，和霜和月为精神。风流晋宋之间客，清旷羲皇以上人。

年后腊前无尽意，水边林下自然春。万花锦绣东风闹，难浼翛翛玉雪身。
池塘七夕
温庭筠（唐代）

月出西南露气秋，绮罗河汉在斜沟。杨家绣作鸳鸯幔，

张氏金为翡翠钩。香烛有花妨宿燕，画屏无睡待牵牛。

万家砧杵三篙水，一夕横塘似旧游。
送安茂卿赋得富春山钓台同诸子分题作
胡应麟（明代）

百尺危梯上翠微，空台长日乱云飞。山寒麋鹿归樵径，水落鱼龙傍钓矶。

越渚帆过兰杜远，汉庭书到薜萝稀。披裘莫道垂纶客，夜夜双星动帝畿。
十六夜过李邑生赏铁树灯
黎彭龄（明代）

馋灯开夕宴，弱水得奇株。错比三花树，还添五夜珠。

骊光悬似昼，鲛泪到应枯。但莫将如意，酣来击唾壶。
试黄权笔为作三绝句 其一
刘才邵（宋代）

名属仙民住武夷，能将巧思利毛锥。宣城遗法依然在，一逐人间好尚移。
渔家
黄庶（宋代）

插屋数竿网，穿篱几尺船。
水乡菱芡足，不著免租钱。
山居杂诗九十首
曹勋（宋代）

秋色不胜悲，浓霜寒入衣。
蔬畦倦小摘，茅檐曝晴晖。
人去歌酒歇，雁来音信稀。
好客招不来，枫叶伴愁飞。
丑奴儿（子母猿）
张炎（宋代）

山人去后知何处，风月清虚。来往无拘。戏引儿孙乐有余。

悬崖往树如相语，常守枯株。久与人疏。闲了当年一卷书。
与于驸马
严休复（唐代）

莫惜歌喉一串珠。
次韵和司马学士虑囚
梅尧臣（宋代）

缧囚往虑问，勤恤意不息。
猛虎在陷穽，挑尾尚求食。
常忧有诖误，非罪罹暴迫。
蔼蔼万乘都，憧憧四方客。
一遭纤微衅，监垢莫磨拭。
是以大君心，惟恐横抵摘。
前法著以律，後法编以册。
每当炎蒸时，狱器用刷涤。
应无古冤血，地下化为碧。
我今因牵吟，聊以肝胆沥。
刑人皆得辜，不以尤地脉。
间归即解鞍，浣手嫌控靮。
昔言善烹鱼，必先溉釜鬲。
愿言保兢慎，切勿厌此役。
夜月可留翫，清樽可独适。
一榻宽且平，群动都已寂。
可用休其劳，不休庶终夕。
蓬莱阁观海和观察宋公
陈培脉（清代）

杰阁崚嶒倚杳冥，凭高望远极东溟。龙宫潮涌千重白，蜃市烟消万点青。

鞭石荒唐怀霸主，浮槎恍忽遇仙灵。蓬莱咫尺非难到，便欲携筇叩紫扃。
和李公素舍人真州通济亭诗
金君卿（宋代）

虹堤崛起开危轩，四彻空旷围山川。
刺天万里烟树外，破浪一去风中船。
青黄乱眼裂春锦，鸣声聒耳惊秋蝉。
亭前深处不百尺，神物窟此犹安然。
对梨花
高启（明代）

素香寂寞野亭空，不似秋千院落中。
卧对一枝愁病酒，清明今日雨兼风。
和周廷瑞别驾末首反其意以为戏耳三首 其一
苏葵（明代）

处处江山处处楼，此心原自纵天游。碧桃红杏任争晓，翠竹苍松不管秋。

大隐我从周柱史，富民君亦汉通侯。人间痴绝知多少，莫讶区区顾虎头。
昨梦二章 其二
姚燮（清代）

我出佣书汝典钗，食贫心性两无乖。蕣华生短终非命，薝卜禅空早禁斋。

大野风霜魂易怯，后期天水阔何涯。坐时挽臂行搴袂，灯月分明昨梦佳。
巴南旅泊
罗邺（唐代）

巴山惨别魂，巴水彻荆门。此地若重到，居人谁复存。

落帆红叶渡，驻马白云村。却羡南飞雁，年年到故园。
过皇甫侍郎
蔡襄（宋代）

丈人几八十，岁晚益穷经。
阴阳判九六，天地环丙丁。
初若发泉判，渐已澄沧溟。
所宝非世有，愿充天子庭。
问我久京国，鬓发何星星。
无乃矜才能，吐论生风霆。
不尔负洁修，扬眉自娉婷。
昏翳本来性，憔悴百岁形。
子知大方家，真精潜杳冥。
万花一相遇，起灭如秋萤。
而於须臾间，计较罍与瓶。
膏消见远照，水烬闻余馨。
唯公恳恳诲，敢怠拳拳听。
追思嚮践历，媿汗曾未停。
决然趋所适，金刀贵发硎。
去矣汴流驶，薰风送扬舲。
万宁宫朝回
张翰（魏晋）

宿雨初收变晓凉，宫槐恰得几花黄。鹊传喜语留鞘尾，泉打空花辊鞠场。

已觉云林非俗境，更从衣袖得天香。太平朝野欢娱在，不到莲塘有底忙。
乐府杂曲。鼓吹曲辞。有所思
刘氏云（唐代）

朝亦有所思，暮亦有所思。登楼望君处，蔼蔼浮云飞。

浮云遮却阳关道，向晚谁知妾怀抱。玉井苍苔春院深，

桐花落地无人扫。
常王孙种菜歌
江昉（清代）

卷绿色芳心，春风吹不碎。故侯五色瓜，王孙一畦菜。

王孙本自开平家，运逢百六良可嗟。万事消沈付云水，百年带砺成空华。

帝城金粉归何许，山鬼年年哭风雨。金齑玉脍相公家，紫藓苍苔孝陵土。

故垒萧萧芦荻秋，石头城上月如钩。路人犹指王孙菜，江水茫茫去不休。
田舍一首
刘克庄（宋代）

贫汉殉财夸死权，世间廉退者差贤。
高门炙手今罗雀，废冢枯差昔珥蝉。
薄糁藜羹诳雷腹，旋蒙絮帽暖霜颠。
时人莫笑侬寒俭，自古臞儒近列仙。
赠周武冈胤昌时以考功法坐浮薄谪 其一
王世贞（明代）

长安旭日动，轮鞅错中逵。飘盖青云端，徒御亦光辉。

朝游平津邸，夕宴曲阳池。为快非一状，志士鲜所希。

穷巷春风来，往往与醉期。一闻预汰议，幞被省中归。

微哂向时人，兹险胡不夷。
新年杂兴十首 其七
李光（宋代）

萧然一榻本无尘，转物庵中老病身。江上桃花空记面，不如啼鸟解留春。
溪庵放言十首
刘克庄（宋代）

少而汲汲皇皇，老犹踽踽凉凉。
即今归□□□，□□起瞻四方。
群玉山留题
谢奕修（宋代）

天竺呼猿未当奇，化工锼剔亦应疲。
漫山尽是玲珑玉，却笑名园以假为。
渡泖登塔
廖景文（清代）

古塔凌波立，烟村万绿分。铎声寒似雨，帆影淡于云。

景埒金山寺，仙怀玉笥君。秦城渺何在，渔唱倚阑闻。
次韵道卿闻新莺
周紫芝（宋代）

草长江南春欲阑，晓莺声在绿阴间。定应春恨知公子，故作清歌学小蛮。

催尽落花风自暖，唤醒愁眼日长闲。隔枝时见黄金羽，始信庭柯会解颜。
皇恩寺
潘诚（宋代）

睿泽覃来数百年，海山高处有祇园。禅林自是三三界，尘世谁祇十二门。

诗客迢迢寻义路，禅翁特特起谈轩。香炉顶上垂东注，万派分明出一源。
检山雨堂遗集
金德嘉（清代）

结客天涯书卷随，名场才老数偏奇。心劳元结当官牒，泪尽刘蕡下第诗。

自哂诸艰缘骨相，人言万古足襟期。蛮烟瘴雨肠堪断，最是荒郊送子时。
离高邮答谢朱元弼兼简崔伯易
王令（宋代）

昔来何悠悠，今去亦泛泛。
岂自果进退，姑且便饮啖。
三代今去辽，士食久已滥。
徒死不为义，可无苟石担。
平生堕百为，且就投铅椠。
束身入世程，开口就人叹。
怒喜有失得，眉睫烦窥瞰。
野鸟或在笼，山猿有终槛。
能安此为命，虽失亦何憾。
予尝勇自明，磨古得前监。
抱关贤所容，较猎圣或暂。
庶未负初学，尚为神所监。
予行人之嗟，我笑不为颔。
子独辱所厚，以诗系归缆。
命和始自书，狂言庶非儳。
赠秦系
刘长卿（唐代）

向风长啸戴纱巾，野鹤由来不可亲。

明日东归变名姓，五湖烟水觅何人。
句
李丑父（宋代）

诸生幸不笑韩愈，官长何因骂郑虔。
旗山钟秀
张鹏翮（清代）

万古乾坤正气留，钟贤毓秀许谁俦？群山积翠当窗见，二水中分绕径流。

遂有祯祥开蕊榜，始知紫绶满皇州。复忆大罗天上事，霓裳同咏凤池头。
还返释言 其九
薛季宣（宋代）

苟晞有逸牛，往返日千里。烹之剖其脊，比竹双筋起。

强力有由然，物性都如此。本立而道生，人身有真理。
偶成
韩淲（宋代）

蛮歌俚耳吾不愁，江南五月疑凉秋。渐离荆卿易水流，图穷匕首非霸谋。

吴头楚尾龙虎幽，击筑乃尔听市讴，调苦节促如远游。

安得酒船同拍浮，衮衮切切终悠悠。
春阴书事呈正甫先生
释斯植（宋代）

江湖寥落转飘蓬，归梦年年逐去鸿。
吟鬓一番春又半，杏花无语立东风。
王子才军中有道鬻笔既售而去日吾姓管中破视
黄彦平（宋代）

车马相逢地，龙蛇杂处中。
从容李洞长，游戏管城公。
堕履方圯下，跳壶已阆风。
还同贺水部，乘兴看行宫。
涉沅湘歌
邹元标（明代）

浩浩湘江水，终朝不断流。天地有穷处，水流无时休。

东没千顷田，西荡百沙洲。桑田曾几换，历尽几春秋。

青青红颜子，忽忽尽白头。问之何能尔，光阴不暂留。

试看臂鹰手，力能取公侯。一朝忽倾否，白骨委荒丘。

俯仰天地间，身世如蜉蝣。堪怜昏昏者，拘拘如楚囚。

所以洙泗叟，耻为寝食谋。逝者叹如斯，川上坐相求。

所以碧玉老，一生阳春楼。背汗虽未收，木绵被重裘。

先哲开我蒙，惟有濂溪俦。汉唐不知此，思之仍含羞。

学术苦未力，终夜犹多愁。万物皆备我，汲汲当猛修。

典籍如汗海，役役如倒牛。吐辞即为经，莫把六经抽。

白云满涧户，归袂风飕飕。顺理为穷达，无心羡勋猷。

撒手悬崖坐，海岱一腔收。可生亦可死，身外复何忧。
简郑高士二首
方回（元代）

再见湖东岸，迁居傍废城。
鹭群窥钓石，荷气馥棋枰。
歉岁难羁旅，泥途厌步行。
幽怀徯清话，岂不向君倾。
无题
苏泂（宋代）

梦到巫山起较迟，花梢日在不多时。
关心自对空梁语，一个飞来燕子知。
再次韵谢惠诗
陈造（宋代）

小家茨竹即为堂，暇访深林索豫章。
平日床头但周易，看人笔落便灵光。
庳隆赋质嗟多样，良楛论材要当行。
莫向黔娄问奇货，长沙舞袖可能长。
次韵游山雨中
强至（宋代）

飞飞烟雨恼春游，几许馀花水上流。
独有佳人折残艳，归来满插凤钗头。
入蜀于左绵路次水轩暂憇
石介（宋代）

水轩聊得恣吟咏，拂拭衣裳尘土多。
蜀道三千里巇险，宦途五十驿风波。
暂休又作故山梦，闲唱还成劳者歌。
几斗米牵归未得，空怜满眼是烟萝。
邓隐峰赞
释了惠（宋代）

金锡一震，虚空退听。
百万雄兵，难破此阵。
一时游戏神通，未免旁观者哂。
赠别山甫
舒岳祥（宋代）

劳君出南峡，从我上东山。
辟恶香萸紫，延年细菊斑。
看云独无语，覆斗且徐还。
说到忘机处，沙鸥也自閒。
有所思
王惟俭（明代）

端居有所思，美人碣石北。
别来已十年，时时梦颜色。
朔风吹海云，白昼成昏黑。
猰貐齿如剑，麒麟斗相蚀。
岂无三月粮，宁乏长风翼。
畏此不敢往，抚膺长太息。
与范益谦炳文叔仪步月
吕本中（宋代）

岁月忽已过，羁穷非独今。稻塍分白水，月影上清阴。

畎亩平生事，江湖他日心。相过无百步，犹觉费追寻。
孟子·义外
陈普（宋代）

所长之人虽在外，敬之之道自中推。
可怜告子灰心久，礼物昏迷不自如。
送林向超还北流幕因柬谢合脚公明府
成鹫（清代）

归时上巳去春深，怅别前山日又沉。黑土久增凋弊叹，青油空负治安心。

棋当斗劫须留谱，琴到更张始辨音。自古神仙多吏隐，丹砂勾漏不忍寻。
送郑盱眙
韩淲（宋代）

羊陆规模远，龚黄政事多。剖符欣委寄，视篆欲如何。

秋入江湖道，寒生淮泗波。提封新保障，对境旧山河。

吏蠹应铨择，民穷藉抚摩。蕃宣归俎豆，盟好戢干戈。

才大知谁识，诗成想自哦。风云尝负剑，雨露忆鸣珂。

缓带从簪履，凝香接绮罗。雅怀今郑谷，壮略古廉颇。
次韵朱万卿五首 其一
陈造（宋代）

陈雷好宾主，亹亹各风流。末座仍枚叟，捐金得莫愁。

浓欢兼卜夜，暇日赖销忧。近按梁州谱，何妨一再讴。
桃源图 其一
李以贞（明代）

一路桃花水，回头是战尘。飘然剌船去，领略桃花春。

云际得古洞，花深知有人。人家不寥落，鸡黍共留宾。
声声慢
张炎（宋代）

旧游编否

穿花省路，傍竹寻邻，如何故隐都荒。问取堤边，因甚如却垂杨。消磨纵然未尽，满烟波、添了斜阳。空叹息，又翻成无限，杜老凄凉。

一舸清风何处，把秦山晋水，分贮诗囊。发已飘飘，休问岁晚空江。松陵试招旧隐，怕白鸥、犹识清狂。渐溯远，望并州、却是故乡。
园亭雨后即事
郭谏臣（明代）

别墅红尘远，幽居日掩门。松声醒客梦，鸟语类人言。

篱落斜通径，溪流曲抱村。池亭梅雨霁，独坐向黄昏。
鹊桥仙（丁巳七夕）
赵师侠（宋代）

明河风细，鹊桥云淡，秋入庭梧先坠。摩孩罗荷叶伞儿轻，总排列、双双对对。

花瓜应节，蛛丝卜巧，望月穿针楼外。不知谁见女儿忙，谩多少、人间欢会。
过必上人
廖大圭（元代）

君居高树下，六月得清风。世事不复问，心期谁与同。

日长泉自汲，邻曲径才通。爱我重留话，深秋月满空。
次韵余季伦
韩淲（宋代）

兴寄寥寥岂尚同，诗歌往往懒求工。从他汉魏曹刘上，尽尔齐求沈谢中。

百巧百穷无似我，一觞一咏有如公。今来古往能言者，多少焦琴爨下桐。
齿落
高斯得（宋代）

韩公四十五，已赋齿落诗。
呀然顿崩驰，存者皆浮危。
我今恰半百，衰暮固其时。
一齿阙当门，摵其秋叶飞。
感兹生有涯，抚枕中夜悲。
伊人未闻道，文与百世期。
吾今食粟耳，将随野草萎。
圣路千万里，加鞭犹加迟。